**Rytmetis „Miklūs mūs pirštukai“, 2019-10-18**

Judėjimas yra vienas iš svarbiausių prigimtinių vaiko poreikių. Kiekvienas ikimokyklinio amžiaus vaikas turėtų patirti judėjimo džiaugsmą. Ugdantis fizinio aktyvumo srityje tobulėja stambiosios motorikos įgūdžiai ir fizinės veiklos savybės bei smulkiosios motorikos įgūdžiai, akių-rankos koordinacija. Moksliniai tyrimai rodo, kad motorikos lavinimas susijęs su kalbos įgūdžių gerėjimu, tačiau ypač didelę įtaką kalbai turi būtent smulkioji motorika – piršto, delno, riešo, koordinuoti akių ir rankos judesiai. Deja, smulkiajai motorikai dažnai skiriama nepakankamai dėmesio, nes galvojama, kad vaikų pirštukai miklinasi savaime.

Siekiant priminti smulkiosios motorikos įgūdžių svarbą ir pasidalinti gerąja smulkiosios motorikos lavinimo patirtimi, spalio 18 d., 10.00 val., Vilkaviškio r. Kybartų vaikų lopšelyje-darželyje vyko rytmetis „Miklūs mūs pirštukai“. Renginyje vaikai atliko pirštų mankšteles, lydimas eilėraštukų ir dainelių, žiūrėjo šešėlių teatro, atliekamo pirštais, spektaklį, prisiminė pianisto ir gitaristo profesijas, apžiūrinėjo įvairiausias pirštines, apčiuopos būdu turėjo atspėti, kokį daiktą paėmė į rankas. Daug nuostabos vaikams rytmetyje sukėlė pažintis su gestų kalba – kai ekrane išvydo judančius paveikslėlius, gestikuliuojantį žmogų, tačiau negirdėjo nei garso. Visi galvojo, kad tyla yra sugedusios aparatūros pasekmė, tačiau renginio vedėjai paaiškinus, kad tokiu būdu, tai yra be garso, pirštais rodydami ženklus, susikalba klausos negalią turintys žmonės, viskas tapo kur kas aiškiau. Rytmečio pabaigoje vaikų laukė kolektyvinis darbas – kiekvienos grupės ugdytiniai pirštukų pagalba turėjo papuošti rudeninius medžius. Renginio pabaigoje visi buvo apdovanoti padėkomis ir traškiais, saldžiais, vaikų labai mėgstamais kukurūzais, savo išvaizda šiek tiek primenančiais pirštus.

Rytmetis „Miklūs mūs pirštukai“ yra viena iš sveikatos apsaugos srities projekto „Sveikas kūnas – šviesios mintys, 2019“, finansuojamo Vilkaviškio rajono savivaldybės visuomenės sveikatos rėmimo specialiosios programos lėšomis, veiklų. Renginys buvo skirtas smulkiosios motorikos įgūdžių lavinimui. Tačiau, neabejotinai, jame vaikai ugdėsi visas ugdymosi pasiekimų sritis, patyrė daug puikių emocijų ir malonių įspūdžių.

Direktoriaus pavaduotoja ugdymui Violeta Murauskaitė